CELEX: 32020R1019
Language: el
Date: 2020-07-13 00:00:00
Title: Εκτελεστικός κανονισμός (ΕΕ) 2020/1019 της Επιτροπής της 13ης Ιουλίου 2020 για την τροποποίηση του εκτελεστικού κανονισμού (ΕΕ) 2015/840

14.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 225/13
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1019 ΤΗΣ ΕΠΙΤΡΟΠΗΣ
         της 13ης Ιουλίου 2020
         για την τροποποίηση του εκτελεστικού κανονισμού (ΕΕ) 2015/840
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με τον καθορισμό γενικών διατάξεων όσον αφορά το Ταμείο Ασύλου, Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων (1), και ιδίως το άρθρο 27 παράγραφος 5,
         Εκτιμώντας τα ακόλουθα:
         
                     (1)
                  
                  
                     Το άρθρο 5 παράγραφος 2 του εκτελεστικού κανονισμού (ΕΕ) 2015/840 της Επιτροπής (2) προβλέπει ότι κατά τη διάρκεια του οικονομικού έτους οι αρμόδιες αρχές διεξάγουν τους επιχειρησιακούς επιτόπιους ελέγχους που καλύπτουν τουλάχιστον το 20 % του αριθμού των έργων που υλοποιούνται κατά τη διάρκεια του συγκεκριμένου οικονομικού έτους.
                  
               
                     (2)
                  
                  
                     Τα κράτη μέλη έχουν πληγεί από την πανδημία της COVID-19 με πρωτοφανή τρόπο. Η κρίση υποχρέωσε τα κράτη μέλη να επιβάλουν περιορισμούς στην ελεύθερη κυκλοφορία στην επικράτειά τους, γεγονός που δυσχεραίνει τη διενέργεια επιτόπιων ελέγχων.
                  
               
                     (3)
                  
                  
                     Προκειμένου να παρέχεται ευελιξία στις αρμόδιες αρχές για την εκτέλεση των απαιτούμενων επιχειρησιακών επιτόπιων ελέγχων, είναι σκόπιμο να τροποποιηθούν οι υφιστάμενοι κανόνες ώστε να αποφευχθούν καθυστερήσεις στη διαδικασία εκκαθάρισης των λογαριασμών. Η ευελιξία αυτή θα πρέπει να επιτυγχάνεται με την παροχή της δυνατότητας στις αρμόδιες αρχές να τηρούν τις απαιτήσεις για επιχειρησιακούς επιτόπιους ελέγχους σε μεταγενέστερο στάδιο κατά τη διάρκεια της περιόδου προγραμματισμού, όταν, λόγω της πανδημίας COVID-19, το ετήσιο ελάχιστο ποσοστό του 20 % του αριθμού των έργων που υλοποιούνται κατά τη διάρκεια συγκεκριμένου οικονομικού έτους δεν μπορεί να επιτευχθεί κατά τη διάρκεια του εν λόγω οικονομικού έτους.
                  
               
                     (4)
                  
                  
                     Η Ιρλανδία δεσμεύεται από τον κανονισμό (ΕΕ) αριθ. 514/2014 και, κατά συνέπεια, δεσμεύεται από τον παρόντα κανονισμό.
                  
               
                     (5)
                  
                  
                     Το Ηνωμένο Βασίλειο δεσμεύεται από τον κανονισμό (ΕΕ) αριθ. 514/2014 και, κατά συνέπεια, δεσμεύεται από τον παρόντα κανονισμό. Σύμφωνα με το άρθρο 138 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (3), το εφαρμοστέο δίκαιο της Ένωσης, συμπεριλαμβανομένων των κανόνων σχετικά με τις δημοσιονομικές διορθώσεις και την εκκαθάριση των λογαριασμών, θα εξακολουθήσει να ισχύει για το Ηνωμένο Βασίλειο μετά τις 31 Δεκεμβρίου 2020 έως την περάτωση όλων των εν λόγω προγραμμάτων και δραστηριοτήτων της Ένωσης.
                  
               
                     (6)
                  
                  
                     Η Δανία δεν δεσμεύεται από τον κανονισμό (ΕΕ) αριθ. 514/2014 ούτε από τον παρόντα κανονισμό.
                  
               
                     (7)
                  
                  
                     Λόγω του επείγοντος χαρακτήρα της κατάστασης που συνδέεται με την πανδημία της νόσου COVID-19, είναι σκόπιμο ο παρών κανονισμός να τεθεί σε ισχύ την ημερομηνία δημοσίευσής του στην Επίσημη Εφημερίδα της Ευρωπαϊκής Ένωσης.
                  
               
                     (8)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής «Ταμείων Ασύλου, Μετανάστευσης και Ένταξης, και Εσωτερικής Ασφάλειας» που συστάθηκε δυνάμει του άρθρου 59 παράγραφος 1 του κανονισμού (ΕΕ) αριθ. 514/2014,
                  
               
                     (9)
                  
                  
                     Συνεπώς, ο εκτελεστικός κανονισμός (ΕΕ) 2015/840 θα πρέπει να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 5 του εκτελεστικού κανονισμού (ΕΕ) 2015/840, η παράγραφος 2 αντικαθίσταται από το ακόλουθο κείμενο:
            
               
                  «2.   Οι επιχειρησιακοί επιτόπιοι έλεγχοι που πραγματοποιούνται κατά το οικονομικό έτος N καλύπτουν τουλάχιστον το 20 % του αριθμού των έργων που υλοποιούνται κατά τη διάρκεια του συγκεκριμένου οικονομικού έτους, όπως δηλώνεται στους αντίστοιχους ετήσιους λογαριασμούς για τους οποίους γίνεται λόγος στο άρθρο 39 του κανονισμού (ΕΕ) αριθ. 514/2014. Όταν το ελάχιστο αυτό ποσοστό δεν μπορεί να επιτευχθεί στο οικονομικό έτος N λόγω της πανδημίας COVID-19, οι έλεγχοι που δεν πραγματοποιήθηκαν κατά το οικονομικό έτος Ν θα πραγματοποιηθούν σε μεταγενέστερο στάδιο κατά τη διάρκεια της περιόδου προγραμματισμού.»
               
            
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
            Βρυξέλλες, 13 Ιουλίου 2020.
            
               
                  Για την Επιτροπή
               
               
                  H Πρόεδρος
               
               Ursula VON DER LEYEN
            
         
         
            (1)  ΕΕ L 150 της 20.5.2014, σ. 112.
         
            (2)  Εκτελεστικός κανονισμός (ΕΕ) 2015/840 της Επιτροπής, της 29ης Μαΐου 2015, για τους ελέγχους που διενεργούνται από τις Υπεύθυνες Αρχές σύμφωνα με τον κανονισμό (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου σχετικά με τον καθορισμό γενικών διατάξεων όσον αφορά το Ταμείο Ασύλου, Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων (ΕΕ L 134 της 30.5.2015, σ. 1).
         
            (3)  ΕΕ C 384 Ι της 12.11.2019, σ. 1.